PMIndiaData/PMIndiaSum huggingface dataset:
ଐତିହାସିକ ବଜେଟ ସଂସ୍କାର ପାଇଁ କେନ୍ଦ୍ର କେବିନେଟର ନିଷ୍ପତ୍ତି

 ସାଧାରଣ ବଜେଟରେ ମିଶିବ ରେଳ ବଜେଟ  ଆପାତତଃ ଫେବୃୟାରୀ ପହିଲା ବେଳକୁ ହେବ ବଜେଟ ଉପସ୍ଥାପନା  ଯୋଜନା, ଅଣ-ଯୋଜନା ଖର୍ଚ୍ଚର ହେବ ସମ୍ମିଶ୍ରଣ  2017-18 ଆର୍ଥିକ ବର୍ଷରୁ ଲାଗୁ ହେବ ନିଷ୍ପତ୍ତି କେନ୍ଦ୍ର କେବିନେଟ ଦେଶରେ ଐତିହାସିକ ବଜେଟ ସମ୍ପର୍କିତ ସଂସ୍କାର ଆଣିବା ଲାଗି ନିଷ୍ପତ୍ତି ନେଇଛନ୍ତି । ଏ ସଂକ୍ରାନ୍ତରେ ଅର୍ଥ ମନ୍ତ୍ରଣାଳୟର କେତେକ ପ୍ରସ୍ତାବକୁ କେବିନେଟ ସବୁଜ ସଂକେତ ଦେଇଛନ୍ତି। ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (21.09.2016) ଅନୁଷ୍ଠିତ କେବିନେଟ ବୈଠକରେ ନିଆଯାଇଥିବା ନିଷ୍ପତି ଅନୁଯାୟୀ – ସାଧାରଣ ବଜେଟରେ ରେଳ ବଜେଟର ସମ୍ମିଶ୍ରଣ ହେବ। ଫେବୃୟାରୀ ଶେଷ ଦିବସ ପରିବର୍ତେ ଫେବୃୟାରୀ ପହିଲାରେ ସାଧାରଣ ବଜେଟ ଆଗତ କରାଯିବ। ଏବଂ ସାଧାରଣ ବଜେଟରେ ଯୋଜନା ଓ ଅଣ-ଯୋଜନା ମଧ୍ୟରେ ଥିବା ପ୍ରଭେଦକୁ ପ୍ରତ୍ୟାହାର କରାଯାଇ ଏକାଉଂଟ୍ସରେ ଏହାର ମିଶ୍ରଣ କରାଯିବ। 2017-18 ଆର୍ଥିକ ବର୍ଷର ବଜେଟରେ ଏହାର ପୂର୍ଣ୍ଣ ପ୍ରତିଫଳନ ଘଟିବ। କେବିନେଟର ସଂସ୍କାରମୂଳକ ନିଷ୍ପତି ଅନୁସାରେ ରେଳ ବଜେଟର ଉଚ୍ଛେଦ ହେବା ସତ୍ୱେ ରେଳ ମନ୍ତ୍ରଣାଳୟ ତାର ସ୍ୱତନ୍ତ୍ର ବ୍ୟବସାୟୀକ ପରିଚୟ ବଜାୟ ରଖିବ। ପ୍ରଚଳିତ ଗାଇଡଲାଇନ ଅନୁସାରେ ଏହାର ସ୍ୱୟଂଶାସନ କ୍ଷମତା ଓ ଆର୍ଥିକ କ୍ଷମତା ପୂର୍ବ ଭଳି ବଳବତର ରହିବ। ରେଳବାଇ ତାର ରାଜସ୍ୱ ଆୟରୁ ସମସ୍ତ ରାଜସ୍ୱ ଖର୍ଚ୍ଚ ବହନ କରିବ। ବର୍ତମାନର ଆର୍ଥିକ ବ୍ୟବସ୍ଥା ପୂର୍ବ ଭଳି ଚାଲୁ ରହିବ। ରେଳବାଇର ମୂଳଧନୀ ପୁଞ୍ଜି ବର୍ତମାନର ହିସାବରେ 2.27 ଲକ୍ଷ କୋଟି ଟଙ୍କାର ଆକଳନ କରାଯାଇଥିବା ବେଳେ ତାହା ଉପରେ ଦିଆଯାଉଥିବା ବାର୍ଷିକ ଲାଭାଂଶକୁ ଉଚ୍ଛେଦ କରାଯିବ। 2017-18 ଆର୍ଥିକ ବର୍ଷଠାରୁ ରେଳବାଇର କୌଣସି ଡିଭିଡେଣ୍ଡ ଲାଏବିଲିଟି ରହିବ ନାହିଁ ଏବଂ ଏହି ମନ୍ତ୍ରଣାଳୟକୁ ସମସ୍ତ ପ୍ରକାର ଆବଶ୍ୟକ ବଜେଟ ସହାୟତା ଦିଆଯିବ। ଏହାଦ୍ୱାରା ବାର୍ଷିକ ଭାରତ ସରକାରଙ୍କୁ ଦିଆଯାଉଥିବା 9700 କୋଟି ଟଙ୍କାର ବାର୍ଷିକ ଲାଭାଂଶକୁ ରେଳବାଇ ସଂଚୟ କରିପାରିବ। 1924 ମସିହାରୁ ପୃଥକ ଭାବେ ରେଳ ବଜେଟ ଉପସ୍ଥାପନା ଆରମ୍ଭ ହୋଇଥିଲା। ସ୍ୱାଧିନତା ପରେ ମଧ୍ୟ ରେଳ ବଜେଟ ଉପସ୍ଥାପନା ଲୋକସଭାରେ ଜାରି ରହିଥିଲା। ଏବେ ରେଳ ଓ ସାଧାରଣ ବଜେଟର ସମ୍ମିଶ୍ରଣ ଦ୍ୱାରା ଭାରତ ସରକାରଙ୍କ ସାମଗ୍ରିକ ଆର୍ଥିକ ଅବସ୍ଥାର ବାସ୍ତବ ଚିତ୍ର ଓ ରୂପରେଖ ସ୍ପଷ୍ଟଭାବେ ଜଣାପଡିବ। ବଜେଟର ବ୍ୟୟମଞ୍ଜୁରି ବିଲ୍ ମଧ୍ୟରେ ରେଳବାଇର ସାମଗ୍ରିକ ଖର୍ଚ୍ଚ ସନ୍ନିବେଶିତ ହେବ। କେବିନେଟର ଅନ୍ୟ ଏକ ନିଷ୍ପତି ଅନୁସାରେ ବଜେଟ ଉପସ୍ଥାପନା କ୍ଷେତ୍ରରେ ସଂସ୍କାର ଅଣାଯାଇଛି। ଫେବୃୟାରୀ ଶେଷ ଦିବସ ବଦଳରେ ଫେବୃୟାରୀ ପହିଲା ବେଳକୁ ଏକ ସୁବିଧାଜନକ ତାରିଖରେ ସାଧାରଣ ବଜେଟ ଉପସ୍ଥାପନା ଲାଗି ଦିନ ଧାର୍ଯ୍ୟ ହେବ। 2017-18 ଆର୍ଥିକ ବର୍ଷର ବଜେଟ କେବେ ଉପସ୍ଥାପନା କରାଯିବ ତାହା ଆଗାମୀ ବର୍ଷର କେତେକ ବିଧାନସଭା ନିର୍ବାଚନ ତାରିଖକୁ ଦୃଷ୍ଟିରେ ରଖି ସ୍ଥିର କରାଯିବ। ବଜେଟ ଉପସ୍ଥାପନା ସମୟକୁ ପ୍ରାୟ ଏକ ମାସ ଆଗୁଆ କରାଯାଉଥିବାରୁ ବଜେଟ ସଂକ୍ରାନ୍ତ ବୈଧାନିକ କାର୍ଯ୍ୟଧାରା ସଂସଦରେ ଶୀଘ୍ର ଶେଷ ହେବ ଏବଂ ବିଭିନ୍ନ ମନ୍ତ୍ରଣାଳୟ ଓ ବିଭାଗକୁ ଆଗୁଆ ଯୋଜନା କରିବା ଓ ଏହାର ଫଳପ୍ରଦ କାର୍ଯ୍ୟକାରୀତା ଦିଗରେ ସୁଯୋଗ ଓ ସୁବିଧା ମିଳିବ। ଏହାଛଡା ଆର୍ଥିକ ବର୍ଷ ଆରମ୍ଭରୁ ନୂତନ ଟିକସ ଧାର୍ଯ୍ୟ ପାଇଁ ଆବଶ୍ୟକ ଆଇନ ପ୍ରଣୟନ ନିମନ୍ତେ ଅଧିକ ସମୟ ଉପଲବ୍ଧ ହେବ। କେବିନେଟର ତୃତୀୟ ସଂସ୍କାରମୂଳକ ନିଷ୍ପତି ଅନୁସାରେ ଯୋଜନା ଓ ଅଣ-ଯୋଜନା ଖର୍ଚ୍ଚର ପରିଭାଷା ରହିବ ନାହିଁ। 2017-18 ବଜେଟ ଏକାଉଂଟ୍ସରେ ଯୋଜନା ଓ ଅଣ-ଯୋଜନା ଖର୍ଚ୍ଚ ମିଶିଯିବ। ତେବେ ତଫସିଲଭୁକ୍ତ ଜାତି ଉପ-ଯୋଜନା, ଜନଜାତି ଉପ-ଯୋଜନା ଏବଂ ଉତର-ପୂର୍ବାଂଚଳ ରାଜ୍ୟମାନଙ୍କ ପାଇଁ ସ୍ୱତନ୍ତ୍ର ଅନୁଦାନ ବାବଦ ଖର୍ଚ୍ଚ ବ୍ୟୟବରାଦ ପୂର୍ବ ଭଳି ଜାରି ରହିବ। ଯୋଜନା ଓ ଅଣ-ଯୋଜନାର ମିଶ୍ରଣ ଫଳରେ ରାଜସ୍ୱ ଓ ମୂଳଧନୀ ଖର୍ଚ୍ଚ ଉପରେ ବଜେଟ ସଂକ୍ରାନ୍ତ ଆବଶ୍ୟକ ଢ଼ାଂଚାଗତ ପ୍ରାଧାନ୍ୟ ଦିଆଯିବ। ଏହାଛଡା ଜରୁରୀ ସାମାଜିକ ସେବା କ୍ଷେତ୍ର ପାଇଁ ଅଧିକ ବଜେଟ ସହାୟତା ମିଳିପାରିବ।
ପୂର୍ବତନ ବିଧାୟକ ଶ୍ରୀ ଉରିମାଜାଲୁ କେ. ରାମା ଭଟଙ୍କ ଦେହାନ୍ତରେ ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ବିଧାୟକ ଶ୍ରୀ ଉରିମାଜାଲୁ କେ. ରାମା ଭଟଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜନ ସଂଗଠନ ଏବଂ ବିଜେପିର ଇତିହାସରେ ଉରିମାଜାଲୁ କେ. ରାମା ଭଟ ଜୀଙ୍କ ଭଳି ପ୍ରତିଷ୍ଠିତଙ୍କର ଏକ ବିଶେଷ ସ୍ଥାନ ରହିଛି । ସେ କର୍ଣ୍ଣାଟକରେ ଆମ ଦଳକୁ ମଜବୁତ କରିବା ପାଇଁ ଦୃଢ ଭାବରେ କାର୍ଯ୍ୟ କରିଥିଲେ ଏବଂ ଲୋକଙ୍କ ମଧ୍ୟରେ ନିରନ୍ତର ସେବା କରିଥିଲେ । ତାଙ୍କ ଦେହାନ୍ତରେ ମୁଁ ଅତ୍ୟନ୍ତ ଦୁଃଖିତ ଏବଂ ତାଙ୍କର ପରିବାର ପ୍ରତି ସମବେଦନା ଜଣାଉଛି । ଓମ୍ ଶାନ୍ତି ।”
ଦିଲୀପ ପଦଗାଓଁକରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ମିଷ୍ଟର ଦିଲୀପ ପଦଗାଓଁକରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ମିଷ୍ଟର ଦିଲୀପ ପଦଗାଓଁକର ସାଧାରଣ ଜନତାଙ୍କ ଶୁଭଚିନ୍ତକ ଥିଲେ, ଯାହାଙ୍କ ସାମ୍ବାଦିକତା କ୍ଷେତ୍ରରେ ମଧ୍ୟ ଥିବା ଅବଦାନ ଚୀର ସ୍ମରଣୀୟ ହୋଇ ରହିବ । ତାଙ୍କର ଦେହାନ୍ତ ଆମକୁ କଷ୍ଟ ଦେଇଛି, ତାଙ୍କ ଅମର ଆତ୍ମାର ସଦଗତି ନିମନ୍ତେ ପ୍ରାର୍ଥନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଚତୁର୍ଥ ଭାରତ-ର୍ଜମାନୀ ଆନ୍ତଃସରକାର ପରାମର୍ଶ ଆଲୋଚନା ପାଇଁ ବର୍ଲିନରେ ପ୍ରଧାନମନ୍ତ୍ରୀ

ଚତୁର୍ଥ ଭାରତ-ଜର୍ମାନୀ ଆନ୍ତଃ ସରକାର ପରାମର୍ଶ ଆଲୋଚନା ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୋମବାର ଦିନ ବର୍ଲିନରେ ପହଂଚିଛନ୍ତି । ଏହା ଜର୍ମାନୀକୁ ପ୍ରଧାନମନ୍ତ୍ରୀଙ୍କ ଦ୍ୱିତୀୟ ଦ୍ୱିପାକ୍ଷିକ ଗସ୍ତ । ବର୍ଲିନ ବାହାରେ ସ୍ଲୋଶ ମେସେବର୍ଗଠାରେ ଚାନ୍ସେଲର ଆଞ୍ଜେଲା ମର୍କେଲ ଅଣଆନୁଷ୍ଠାନିକ ଭାବେ ଏକ ରାତ୍ରୀଭୋଜର ଆୟୋଜନ କରିଥିଲେ । ଉଭୟଙ୍କ ମଧ୍ୟରେ ପ୍ରାୟ 3 ଘଂଟା ଧରି ମତ ବିନିମୟ ହୋଇଥିଲା ଏବଂ ଉଭୟ ପକ୍ଷଙ୍କ ପାରସ୍ପରିକ ସ୍ୱାର୍ଥ ସମ୍ବନ୍ଧୀୟ ବିଷୟ ଯଥା ସ୍ମାର୍ଟ ସିଟି, ଦକ୍ଷତା ବିକାଶ, ସ୍ୱଚ୍ଛ ଉର୍ଜା ଇତ୍ୟାଦି ଏହି ଆଲୋଚନାରେ ଅନ୍ତର୍ଭୁକ୍ତ ଥିଲା । ଆଲୋଚନା ବେଳେ ଜିଏସଟି ସମେତ ଭାରତର ଅର୍ଥନୈତିକ ସଂସ୍କାର କାର୍ଯ୍ୟକ୍ରମକୁ ପ୍ରଶଂସା କରାଯାଇଥିଲା । ଦୁଇ ଦେଶର ନେତୃବୃନ୍ଦ ଆଂଚଳିକ ଏବଂ ଆନ୍ତର୍ଜାତିକ ପ୍ରସଙ୍ଗଗୁଡିକର ସମୀକ୍ଷା କରିଥିଲେ । ୟୁରୋପୀୟ ସଂଘ ମଧ୍ୟରେ ପାରସ୍ପରିକ ସମ୍ପର୍କର ଗୁରୁତ୍ୱ ଓ ବିଶ୍ୱରେ ସ୍ଥିରତା ବଜାୟ ରଖିବା ପାଇଁ ଏହାର ପ୍ରାସଙ୍ଗିକତା ସମ୍ବନ୍ଧରେ ମୋଦୀ ତାଙ୍କ ମତକୁ ଦୋହରାଇଥିଲେ । ଆଫଗାନିସ୍ଥାନରେ ଆଫଗାନଙ୍କ ନେତୃତ୍ୱରେ ପୁନର୍ମିଳନ କାର୍ଯ୍ୟର ଗୁରୁତ୍ୱ ପାଇଁ ଉଭୟ ନେତା ସେମାନଙ୍କ ମନ୍ତବ୍ୟକୁ ଦୋହରାଇ ଥିଲେ । ଉଗ୍ରବାଦ ଓ ସନ୍ତ୍ରାସବାଦ ଏହି ଆଲୋଚନାରେ ଅନ୍ତର୍ଭୁକ୍ତ ଥିଲା । ଚୀନର ଓବିଓଆର (OBOR) କାର୍ଯ୍ୟକ୍ରମ ଓ ଜଳବାୟୁ ପରିବର୍ତ୍ତନ ଏହି ଆଲୋଚନାର ଅଂଶବିଶେଷ ଥିଲା । ପୂର୍ବରୁ ସ୍ଲୋଶ ମେସେବର୍ଗଙ୍କ ଆଗମନରେ ପ୍ରଧାନମନ୍ତ୍ରୀ ମୋଦୀ ପରିଦର୍ଶକ ପୁସ୍ତକରେ ଦସ୍ତଖତ କରିଥିଲେ । କଂଟ୍ରି ରେସିଡେନ୍ସୀ ଲନରେ ଉଭୟ ନେତା ମିଳିତ ଭାବେ ଚଲାବୁଲା କରିଥିଲେ ।
ଭାରତ ଏବଂ ବ୍ରୁନେଇ ଦାରୁସ୍ସଲାମ ମଧ୍ୟରେ ଟିକସ ସଂଗ୍ରହ ସୂଚନା ଆଦାନ-ପ୍ରଦାନ ଏବଂ ସହାୟତା ଲାଗି ଚୁକ୍ତିରେ ସ୍ୱାକ୍ଷର ଏବଂ ଅନୁସମର୍ଥନକୁ କ୍ୟାବିନେଟ ମଞ୍ଜୁରି

ଭାରତ ଏବଂ ବ୍ରୁନେଇ ଦାରୁସ୍ସଲାମ ମଧ୍ୟରେ ଟିକସ ସଂଗ୍ରହଜନିତ ସୂଚନା ଆଦାନ-ପ୍ରଦାନ ଏବଂ ସହାୟତା ଲାଗି ଚୁକ୍ତିରେ ସ୍ୱାକ୍ଷର ଏବଂ ଅନୁସମର୍ଥନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ବିବରଣୀ : 1. ଏହି ଚୁକ୍ତି ଭାରତ ଏବଂ ବ୍ରୁନେଇ ଦାରୁସ୍ସଲାମର ଅଧିକୃତ କର୍ତ୍ତୃପକ୍ଷଙ୍କୁ ପ୍ରଶାସନ ଏବଂ ଟିକସ ସମ୍ବନ୍ଧରେ ଉଭୟ ଦେଶର ଘରୋଇ ଆଇନକୁ ଲାଗୁ କରିବା ପାଇଁ ସୂଚନା ଆଦାନ-ପ୍ରଦାନ ମାଧ୍ୟମରେ ସହାୟତା ପ୍ରଦାନକୁ ସକ୍ଷମ କରିବ । 2. ଚୁକ୍ତି ଅନ୍ତର୍ଗତ ହାସଲ ହୋଇଥିବା ସୂଚନା ଗୋପନୀୟ ରହିବ । ସୂଚନା କେବଳ ସେହି ବ୍ୟକ୍ତିମାନଙ୍କୁ ଏବଂ କର୍ତ୍ତୃପକ୍ଷ (ନ୍ୟାୟାଳୟ ଏବଂ ପ୍ରଶାସନିକ ସଂସ୍ଥା ସହିତ)ଙ୍କୁ ଦିଆଯାଇପାରିବ ଯେଉଁମାନେ ନିର୍ଦ୍ଧାରଣ, ସଂଗ୍ରହ, ଆଇନ ଲାଗୁ କରିବା, ମାମଲା ଚଳାଇବା କିମ୍ବା ଚୁକ୍ତି ଅନ୍ତର୍ଗତ କଭର କରାଯାଇଥିବା ଟିକସ ସମ୍ବନ୍ଧରେ ଅପିଲର ନିର୍ଦ୍ଧାରଣ ସହ ଜଡ଼ିତ ଅଛନ୍ତି । ସୂଚନା କୌଣସି ବ୍ୟକ୍ତି କିମ୍ବା କମ୍ପାନୀ କିମ୍ବା କର୍ତ୍ତୃପକ୍ଷ କିମ୍ବା କ୍ଷେତ୍ରାଧୀକାରଙ୍କୁ ସୂଚନା ପ୍ରେରଣକାରୀ ଦେଶର ପୂର୍ବ ଲିଖିତ ସହମତି ସହିତ ପ୍ରକଟ କରାଯାଇପାରିବ । -ଚୁକ୍ତିରେ ମାମଲାର ଶ୍ରେଣୀ ସମ୍ବନ୍ଧରେ ଭାରତ ଏବଂ ବ୍ରୁନେଇ ମଧ୍ୟରେ ସ୍ୱତଃ ସୂଚନା ଆଦାନ-ପ୍ରଦାନର ବ୍ୟବସ୍ଥା ରହିଛି । 1. ଉଭୟ ଦେଶ ଦ୍ୱାରା ଦାବି କରାଯାଇଥିବା ଟିକସ ରାଜସ୍ୱର ଆଦାୟରେ ସହାୟତା ବ୍ୟବସ୍ଥା ଚୁକ୍ତିରେ ରହିଛି । 2. ଏହି ଚୁକ୍ତିରେ କୌଣସି ପ୍ରକାରର ମତଭେଦର ସମାଧାନ ଲାଗି କିମ୍ବା ଚୁକ୍ତି ଅନ୍ତର୍ଗତ ପ୍ରକ୍ରିୟାରେ ସହମତି ଲାଗି ପାରସ୍ପରିକ ଚୁକ୍ତି ପ୍ରକ୍ରିୟାର ବ୍ୟବସ୍ଥା ରହିଛି । 3. ଚୁକ୍ତି ଉଭୟ ଦେଶରେ ସମ୍ବନ୍ଧୀୟ ଆଇନ ଦ୍ୱାରା ଆବଶ୍ୟକ ବୁଝାଯାଉଥିବା ପ୍ରକ୍ରିୟାକୁ ପୂରଣ ହେବାର ଅଧିସୂଚନା ତାରିଖ ଠାରୁ ଲାଗୁ ହେବ । ଟିକସ ଉଦ୍ଦେଶ୍ୟରେ ଭାରତ ଏବଂ ବ୍ରୁନେଇ ମଧ୍ୟରେ ସୂଚନା ଆଦାନପ୍ରଦାନକୁ ତ୍ୱରାନ୍ୱିତ କରିବାକୁ ଏହି ଚୁକ୍ତି ପ୍ରୋତ୍ସାହନ ଦେବ । ଫଳରେ ଟିକସ ଚୋରି ଏବଂ ଟିକସ ଏଡ଼ାଇବାର ଅଭ୍ୟାସ ଉପରେ ଅଙ୍କୁଶ ଲଗାଇବାରେ ସହାୟତା ମିଳିପାରିବ । ଚୁକ୍ତି ଦୁଇ ଦେଶ ଦ୍ୱାରା କରାଯାଇଥିବା ଟିକସ ଆଦାୟ ସଂଗ୍ରହ ଦାବିରେ ସହାୟକ ହେବ । ଏହିପରି ଚୁକ୍ତିରେ କୌରସି ପ୍ରକାରର ଆର୍ଥିକ ଜଟିଳତା ନାହିଁ । ଚୁକ୍ତିର ଧାରା 9 ଅନୁଯାୟୀ 500 ଆମେରିକୀୟ ଡଲାରରୁ ଅଧିକ ଅସାଧାରଣ ବ୍ୟୟର ସ୍ଥିତିରେ ଏହାର ବହ ଭାରତ ସରକାରଙ୍କ ଦ୍ୱାରା କରାଯିବ । ଟିକସ ସୂଚନା ଆଦାନ ପ୍ରଦାନର ଅନ୍ୟ ଚୁକ୍ତିରେ ମଧ୍ୟ ଭାରତ ଲାଗି ଏପରି ବ୍ୟବସ୍ଥା ରହିଛି ।
ଫ୍ରାନ୍ସର ନିସଠାରେ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ଼ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫ୍ରାନ୍ସର ନିସଠାରେ ଭୟଙ୍କର ଆକ୍ରମଣକୁ ଦୃଢ଼ ଭାବେ ନିନ୍ଦା କରିଛନ୍ତି। “ନିସଠାରେ ଘଟିଥିବା ଭୟାନକ ଆକ୍ରମଣରେ ହତଚକିତ । ଏଭଳି ନିର୍ବୋଧ ଓ ଅମାନବୀୟ ହିଂସାକୁ ମୁଁ ଦୃଢ଼ ଭାବେ ନିନ୍ଦା କରୁଛି । ମୃତକଙ୍କ ପରିବାରବର୍ଗଙ୍କ ପ୍ରତି ମୋର ଅଶେଷ ସମବେଦନା । ଆହତମାନଙ୍କ ଆଶୁ ଆରୋଗ୍ୟ କାମନା କରୁଛି । ଭାରତ ଏହି କଷ୍ଟକୁ ଅନୁଭବ କରୁଛି ଏବଂ ଫ୍ରାନ୍ସର ଭାଇ ଓ ଭଉଣୀମାନଙ୍କର ଏହି ଦୁଃଖଦ ମୁହୂର୍ତ୍ତରେ ସେମାନଙ୍କ ସହିତ ଦୃଢ଼ ଭାବେ ଛିଡାହୋଇଛୁ ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଦେଶୀ ରଣନୈତିକ ଭିତ୍ତିଭୂମି ପ୍ରକଳ୍ପର ନିଲାମୀ ଡାକିବାରେ ଭାରତୀୟ କମ୍ପାନୀଙ୍କୁ ସହାୟତା ଲାଗି ରିହାତି ପୋଷଣ ଯୋଜନାର ଅବଧି ବୃଦ୍ଧି ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବିଦେଶରେ ରଣନୈତିକ ଭିତ୍ତିଭୂମି ପ୍ରକଳ୍ପ ଲାଗି ନିଲାମ ଡାକିବାରେ ଭାରତୀୟ କମ୍ପାନୀଗୁଡ଼ିକୁ ସହାୟତା ଦେବା ନିମନ୍ତେ ରିହାତି ଆର୍ଥିକ ପୋଷଣ ଯୋଜନା(ସିଏଫଏସ)ର ଅବଧି ବୃଦ୍ଧି ପ୍ରସ୍ତାବକୁ ଅନୁମୋଦନ କରିଛନ୍ତି । ବିବରଣୀ : ସିଏଫଏସ ଅନ୍ତର୍ଗତ ଭାରତ ସରକାର 2015-16 ଠାରୁ ହିଁ ବିଦେଶୀ ରଣନୈତିକ ଭାବେ ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପ ଲାଗି ନିଲାମୀ ଡାକିବାରେ ଭାରତୀୟ କମ୍ପାନୀଗୁଡ଼ିକୁ ସହାୟତା ଦେଇଆସୁଛନ୍ତି । ଯୋଜନାର ଉଦ୍ଦେଶ୍ୟ ଲଗାତାର ପ୍ରାସଙ୍ଗିକ ହୋଇଆସିଛି, ସେଥିପାଇଁ ପ୍ରସ୍ତାବ ଦିଆଯାଇଛି ଯେ ଯୋଜନାକୁ 2018ରୁ 2023 ପର୍ଯ୍ୟନ୍ତ ଅର୍ଥାତ ପରବର୍ତୀ ପାଞ୍ଚ ବର୍ଷ ଲାଗି ବୃଦ୍ଧି କରାଯିବ । ଆର୍ଥିକ ସମ୍ପୃକ୍ତି : ଯେଉଁ ଋଣଦାତା ବ୍ୟାଙ୍କଗୁଡ଼ିକ ଲାଗି ଆର୍ଥିକ କାର୍ଯ୍ୟ ବିଭାଗ ଦ୍ୱାରା ବଜେଟ ବ୍ୟବସ୍ଥା କରାଯିବ, ତାଙ୍କ ସମ୍ପର୍କରେ ସୁଧ ସମକରଣ ସହାୟତାର ପରିଶୋଧ ଲାଗି ଆର୍ଥିକ ସମ୍ପୃକ୍ତି ନିମ୍ନ ପ୍ରକାର ଅଟେ – ବର୍ଷ 2018-19 2019-20 2020-21 2021-22 2022-23 ମୋଟ ଆଇଇଏସ ଅର୍ଥରାଶି (ମିଲିଅନ ଆମେରିକୀୟ ଡଲାରରେ) 6.5 10.00 18.75 29.00 32.00 96.25 ଆଇଇଏସ ଅର୍ଥରାଶି (କୋଟି ଟଙ୍କାରେ) 42.25 65.00 121.88 188.50 208.00 625.63 ଦ୍ରଷ୍ଟବ୍ୟ : ଆନୁମାନିକ ଆଇଇଏସ କେବଳ ବର୍ତ୍ତମାନର ପ୍ରକଳ୍ପ ସମ୍ପର୍କରେ ଅଟେ । ପ୍ରମୁଖ ପ୍ରଭାବ : ସିଏଫଏସର ପୂର୍ବରୁ ଭାରତୀୟ କମ୍ପାନୀଗୁଡ଼ିକୁ ବିଦେଶରେ ବଡ଼ ପ୍ରକଳ୍ପ ଲାଗି ନିଲାମ ଡାକିବାରେ ସକ୍ଷମ ନଥିଲେ, କାରଣ ଆର୍ଥିକ ବ୍ୟୟ ସେମାନଙ୍କ ପାଇଁ ବହୁତ ଅଧିକ ଥିଲା । ଅନ୍ୟପକ୍ଷରେ ଚୀନ, ଜାପାନ, ୟୁରୋପ ଏବଂ ଆମେରିକା ଭଳି ଅନ୍ୟ ଦେଶର ନିଲମକାରୀମାନେ ଉତ୍ତମ ସର୍ତ୍ତରେ ଋଣ ଦେବାରେ ସକ୍ଷମ ହୋଇପାରୁଥିଲେ । ଏହିପରି କମ ସୁଧ ଦର ଏବଂ ଦୀର୍ଘ ସମୟର ଆଧାରରେ ଏହି ଦେଶର ନିଲାମକାରୀମାନଙ୍କୁ ଫାଇଦା ହେଉଥିଲା । ଏହାବ୍ୟତୀତ ଭାରତୀୟ କମ୍ପାନୀଗୁଡ଼ିକ ଦ୍ୱାରା ଭାରତର ରଣନୈତିକ ସ୍ୱାର୍ଥ ପ୍ରକଳ୍ପକୁ ଦୃଷ୍ଟିରେ ରଖି ସିଏଫଏସ ଦ୍ୱାରା ଭାରତକୁ ଏହି କ୍ଷମତା ମିଳିପାରିବ । ଯାହାର ଆଧାରେ ନିଯୁକ୍ତି ସୃଷ୍ଟି, ଭାରତରେ ସାମଗ୍ରୀ ଏବଂ ମେସିନାରୀର ଚାହିଦା ଏବଂ ଭାରତର ସମ୍ମାନ ବୃଦ୍ଧି ହେବା ସମ୍ଭବ ହୋଇପାରିବ । କାର୍ଯ୍ୟାନ୍ୱୟନ ରଣନୀତି ଏବଂ ଲକ୍ଷ୍ୟ ଯୋଜନା ଅନ୍ତର୍ଗତ ବୈଦେଶିକ ମନ୍ତ୍ରଣାଳୟ ଭାରତର ରଣନୈତି ସ୍ୱାର୍ଥକୁ ଧ୍ୟାନରେ ରଖି ସ୍ୱତନ୍ତ୍ର ପ୍ରକଳ୍ପର ଚୟନ କରିଥାଏ ଏବଂ ଏହାକୁ ଆର୍ଥିକ କାର୍ଯ୍ୟ ବିଭାଗକୁ ପଠାଇଥାଏ । ଏହି ଯୋଜନା ଅନ୍ତର୍ଗତ ପାଣ୍ଠି ଯୋଗାଣ ଯୋଗାଣ ରଣନୈତିକ ଗୁରୁତ୍ୱବିଶିଷ୍ଟ ପ୍ରକଳ୍ପ ନିର୍ଦ୍ଧାରଣ କରାଯାଇଥାଏ । ଏହାକୁ ଆର୍ଥିକ ବ୍ୟାପାର ବିଭାଗର ସଚିବଙ୍କ ଅଧ୍ୟକ୍ଷତାବିଶିଷ୍ଟ ଏକ ସମିତି ମାମଲାଗୁଡ଼ିକ ଆଧାରରେ ନିର୍ଦ୍ଧାରଣ କରିଥାଏ । ସମିତିରେ ବ୍ୟୟ ବିଭାଗ, ବୈଦେଶିକ ମନ୍ତ୍ରଣାଳୟ, ଶିଳ୍ପ ପ୍ରୋତ୍ସାହନ ଏବଂ ନୀତି ବିଭାଗ, ବାଣିଜ୍ୟ ବିଭାଗ, ଆର୍ଥିକ ସେବା ବିଭାଗ ଏବଂ ଗୃହମନ୍ତ୍ରଣାଳୟର ସଦସ୍ୟ ଥାଆନ୍ତି । ଜାତୀୟ ଉପ ସୁରକ୍ଷା ପରାମର୍ଶଦାତା ମାଧ୍ୟ ସମିତିର ସଦସ୍ୟ ଅଟନ୍ତି । ସମିତି ଠାରୁ ମଞ୍ଜୁରୀ ମିଳିବା ପରେ ଆର୍ଥିକ ବ୍ୟାପାର ବିଭାଗ ଏକଜିମ ବ୍ୟାଙ୍କଗୁଡ଼ିକୁ ଏକ ଔପଚାରିକ ପତ୍ର ଜାରି କରିଥାନ୍ତି, ଯେଉଁଥିରେ ସିଏଫଏସ ଅନ୍ତର୍ଗତ ପ୍ରକଳ୍ପର ଅର୍ଥଯୋଗାଣର ମଞ୍ଜୁରିର ସୂଚନା ଦିଆଯାଇଥାଏ । ଏହି ଯୋଜନା ବର୍ତ୍ତମାନ ସମୟରେ ଭାରତର ଏକଜିମ ବ୍ୟାଙ୍କ ଜରିଆରେ ପରିଚାଳିତ ହେଉଛି, ଯାହା ରିହାତି ଅର୍ଥ ପ୍ରଦାନ କରିବା ଲାଗି ବଜାରରୁ ସମ୍ବଳ ଯୋଗାଡ଼ କରିଥାଏ । ଭାରତ ସରକାର ଏକଜିମ ବ୍ୟାଙ୍କଗୁଡ଼ିକୁ କାଉଂଟର-ଗ୍ୟାରେଂଟି ଏବଂ 2 ପ୍ରତିଶତ କମ ସୁଧ ସମକରଣ ଲାଗି ସମର୍ଥନ ଦେଉଛନ୍ତି ।
୧.୫ ଲକ୍ଷ ସୁସ୍ଥତା କେନ୍ଦ୍ର ପ୍ରତିଷ୍ଠା ଲକ୍ଷ୍ୟର ସଫଳତାକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ୧.୫ ଲକ୍ଷ ଅଳୟୁଷ୍ମାନ ଭାରତ – ସ୍ୱାସ୍ଥ୍ୟ ଏବଂ ସୁସ୍ଥତା କେନ୍ଦ୍ରର ଲକ୍ଷ୍ୟ ହାସଲ ନୂତନ ଭାରତରେ ନୂତନ ଶକ୍ତି ଯୋଗାଇବ । ସେ କହିଛନ୍ତି ଯେ ଭାରତର ସମୃଦ୍ଧତା ସୁସ୍ଥ ନାଗରିକଙ୍କ ଉପରେ ରହିଛି । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଡ଼କ୍ଟର ମନସୁଖ ମାଣ୍ଡଭିୟଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ସୁସ୍ଥ ନାଗରିକମାନଙ୍କ ଉପରେ ହିଁ ଭାରତର ସମୃଦ୍ଧତା ରହିଛି । ରେକର୍ଡ ସଂଖ୍ୟାରେ ସ୍ଥାପିତ ଏହି ସ୍ୱାସ୍ଥ୍ୟ ଏବଂ ସୁସ୍ଥତା କେନ୍ଦ୍ରଗୁଡିକ ଏ ଦିଗରେ ଏକ ପ୍ରମୁଖ ଭୂମିକା ଗ୍ରହଣ କରିବ । ଏହି ସଫଳତା ନୂତନ ଭାରତରେ ଏକ ନୂତନ ଶକ୍ତି ଯୋଗାଇବ ।”
ବିଜୟ ଘାଟରେ ଲାଲ ବାହାଦୂର ଶାସ୍ତ୍ରୀଙ୍କୁ ତାଙ୍କ ଜୟନ୍ତୀରେ ପୁଷ୍ପମାଲ୍ୟ ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଜୟ ଘାଟରେ ତାଙ୍କ ଜୟନ୍ତୀରେ ପୂର୍ବତନ ପ୍ରଧାନମନ୍ତ୍ରୀ ଲାଲ ବାହାଦୂର ଶାସ୍ତ୍ରୀ ଜୀଙ୍କୁ ପୁଷ୍ପମାଲ୍ୟ ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବିଜୟ ଘାଟରେ ଲାଲ ବାହାଦୂର ଶାସ୍ତ୍ରୀ ଜୀଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି, ଯିଏ ଭାରତର ଇତିହାସରେ ଅବିସ୍ମରଣୀୟ ଅବଦାନ ରଖିଛନ୍ତି ।”
ୟୁକ୍ରେନର ରାଷ୍ଟ୍ରପତିଙ୍କ ସହିତ ଟେଲିଫୋନ୍‍ ଯୋଗେ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୟୁକ୍ରେନର ରାଷ୍ଟ୍ରପତି ମାନ୍ୟବର ଭୋଲୋଦିମିର ଜେଲେନସ୍କିଙ୍କ ସହ ଟେଲିଫୋନି ଯୋଗେ କଥା ହୋଇଛନ୍ତି । ଦୁଇ ନେତା ୟୁକ୍ରେନରେ ଚାଲିଥିବା ବିବାଦ ଉପରେ ଆଲୋଚନା କରିଥିଲେ । ଶତ୍ରୁତାକୁ ଶୀଘ୍ର ବନ୍ଦ କରିବା ଏବଂ ଆଲୋଚନା ଏବଂ କୂଟନୈତିକ ମାର୍ଗ ଅନୁସରଣ କରିବା ଆବଶ୍ୟକ ବୋଲି ପ୍ରଧାନମନ୍ତ୍ରୀ ତାଙ୍କ ଆହ୍ୱାନକୁ ଦୋହରାଇଛନ୍ତି । ଏହି ବିବାଦର କୌଣସି ସାମରିକ ସମାଧାନ ହୋଇପାରିବ ନାହିଁ ବୋଲି ସେ ଦୃଢ ବିଶ୍ୱାସ କରିଛନ୍ତି ଏବଂ କୌଣସି ପ୍ରକାର ଶାନ୍ତି ପ୍ରୟାସରେ ସହଯୋଗ କରିବାକୁ ଭାରତର ପ୍ରସ୍ତୁତ ଥିବା ଜଣାଇଛନ୍ତି । ଜାତିସଂଘର ଚାର୍ଟର, ଆନ୍ତର୍ଜାତୀୟ ଆଇନ ଏବଂ ସମସ୍ତ ଦେଶର ସାର୍ବଭୌମତ୍ୱ ଏବଂ ଆଞ୍ଚଳିକ ଅଖଣ୍ଡତାକୁ ସମ୍ମାନ ଦେବା କଥାକୁ ମଧ୍ୟ ପ୍ରଧାନମନ୍ତ୍ରୀ ଦୋହରାଇଛନ୍ତି । ୟୁକ୍ରେନ ସମେତ ଆଣବିକ ସ୍ଥାପନର ନିରାପତ୍ତା ତଥା ସୁରକ୍ଷାକୁ ଭାରତ ଅଗ୍ରାଧିକାର ଦେଉଥିବା ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଛନ୍ତି । ସେ ଦର୍ଶାଇଛନ୍ତି ଯେ ଆଣବିକ ସଂସ୍ଥାଗୁଡିକର ବିପଦ ଜନସ୍ୱାସ୍ଥ୍ୟ ଏବଂ ପରିବେଶ ପାଇଁ ସୁଦୂରପ୍ରସାରୀ ଏବଂ ବିପର୍ଯ୍ୟସ୍ତ ପରିଣାମ ଆଣିପାରେ । ଉଭୟ ନେତା ନଭେମ୍ବର ୨୦୨୧ ରେ ଗ୍ଲାସ୍କୋରେ ସେମାନଙ୍କର ଶେଷ ବୈଠକ ପରେ ଦ୍ୱିପାକ୍ଷିକ ସହଯୋଗର ଗୁରୁତ୍ୱପୂର୍ଣ୍ଣ କ୍ଷେତ୍ର ଉପରେ ମଧ୍ୟ ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଋଷ ରାଷ୍ଟ୍ରପତି ମହାମହିମ ଭ୍ଲାଦିମିର ପୁଟିନଙ୍କ ସହ ଟେଲିଫୋନରେ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଋଷ ରାଷ୍ଟ୍ରପତି ମହାମହିମ ଭ୍ଲାଦିମିର ପୁଟିନଙ୍କ ସହ ଟେଲିଫୋନରେ କଥା ହୋଇଛନ୍ତି । ଦୁଇ ନେତା ସେମାନଙ୍କ କତାବାର୍ତ୍ତାରେ ମହାମହିମ ରାଷ୍ଟ୍ରପତି ପୁଟିନ ନିକଟରେ କରିଥିବା ଭାରତ ଗସ୍ତ ସଂକ୍ରାନ୍ତରେ ଆଲୋଚନା କରିଥିଲେ । ପ୍ରତିରକ୍ଷା ସହଯୋଗ, ସାର ଯୋଗାଣରେ ସହଯୋଗ, ଋଷର ସୁଦୂର ପୂର୍ବ ସହିତ ଭାରତର ଯୋଗଦାନକୁ ବଢାଇବା ପାଇଁ ଏହି ଆଲୋଚନା ଭବିଷ୍ୟତର କାର୍ଯ୍ୟକଳାପକୁ ଦୃୃୃଢ କରିବାରେ ସାହାଯ୍ୟ କରିବ । ଏହି ଆଲୋଚନା ମଧ୍ୟ ମଧ୍ୟ ଆନ୍ତର୍ଜାତୀୟ ପ୍ରସଙ୍ଗରେ ମତ ବିନିମୟ ପାଇଁ ଅନୁମତି ଦେଇଛି । ଭାରତ–ଋଷର ସ୍ୱତନ୍ତ୍ର ତଥା ସ୍ୱତନ୍ତ୍ର ଅଧିକାରୀପ୍ରାପ୍ତ ରଣନୀତି ଅଧୀନରେ ଥିବା ସମସ୍ତ ଦିଗ ଉପରେ ନିୟମିତ ଯୋଗାଯୋଗରେ ରହିବାକୁ ଏବଂ ଦ୍ୱିପାକ୍ଷିକ ସହଯୋଗକୁ ଆହୁରି ମଜବୁତ କରିବାକୁ ଚେଷ୍ଟା କରିବା ସହିତ ବହୁପକ୍ଷୀୟ ମଞ୍ଚରେ ପରାମର୍ଶ ଏବଂ ସମନ୍ୱୟ ରକ୍ଷା କରିବାକୁ ନେତାମାନେ ସହମତ ହୋଇଥିଲେ ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ସହ ଆମେରିକା ପରରାଷ୍ଟ୍ର ସଚିବ ଆଣ୍ଟୋନୀ ବ୍ଲିଙ୍କେନ୍‌ଙ୍କ ସାକ୍ଷାତ ଆଲୋଚନା

ଆମେରିକା ପରରାଷ୍ଟ୍ର ସଚିବ ଆଣ୍ଟୋନୀ ବ୍ଲିଙ୍କେନ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପରରାଷ୍ଟ୍ର ସଚିବ ଶ୍ରୀ ବ୍ଲିଙ୍କେନ୍‌ ସେ ଦେଶର ରାଷ୍ଟ୍ରପତି ଜୋ ବାଇଡେନ୍‌ ଏବଂ ଉପ ରାଷ୍ଟ୍ରପତି କମଳା ହାରିସଙ୍କ ପକ୍ଷରୁ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଅଭିନନ୍ଦନ ଜଣାଇଛନ୍ତି । ଏହି ଅବସରରେ ସେ ପୂର୍ବରୁ ବୈଦେଶିକ ବ୍ୟାପାର ମନ୍ତ୍ରୀ ଏବଂ ରାଷ୍ଟ୍ରୀୟ ସୁରକ୍ଷା ପରାମର୍ଶଦାତାଙ୍କ ସହିତ ସାକ୍ଷାତ ବେଳେ କରିଥିବା ସଫଳ ମତ ବିନିମୟ ସଂପର୍କରେ ଅବଗତ କରାଇଥିଲେ ଏବଂ ଭାରତ ଓ ଆମେରିକା ମଧ୍ୟରେ ପ୍ରତିରକ୍ଷା, ସାମୁଦ୍ରିକ ନିରାପତ୍ତା, ବାଣିଜ୍ୟ ଓ ନିବେଶ, ଜଳବାୟୁ ପରିବର୍ତ୍ତନ ତଥା ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ଥିବା ରଣନୀତିକ ସମ୍ପର୍କକୁ ଆହୁରି ନିବିଡ଼ କରିବା ସକାଶେ ଆମେରିକାର ପ୍ରତିବଦ୍ଧତା ପ୍ରକଟ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ମଧ୍ୟ ରାଷ୍ଟ୍ରପତି ଜୋ ବାଇଡେନ ଏବଂ ଉପ ରାଷ୍ଟ୍ରପତି କମଳା ହାରିସଙ୍କ ପ୍ରତି ଅଭିନନ୍ଦନ ଜ୍ଞାପନ କରିବା ସହ ରାଷ୍ଟ୍ରପତି ବାଇଡେନ ଗ୍ରହଣ କରିଥିବା ବିଭିନ୍ନ ପଦକ୍ଷେପକୁ ପ୍ରଶଂସା କରିଥିଲେ । ସେଥି ମଧ୍ୟରେ କ୍ୱାଦ୍‌, କୋଭିଡ଼ ୧୯ ଏବଂ ଜଳବାୟୁ ପରିବର୍ତ୍ତନ ଆଦି ପ୍ରସଙ୍ଗ ସାମିଲ । ଭାରତ ଓ ଆମେରିକା ଦ୍ୱିପାକ୍ଷିକ ଓ ବହୁପାକ୍ଷିକ ଅନେକ ପ୍ରସଙ୍ଗ ଉପରେ ସହମତ ପ୍ରକଟ କରୁଥିବା ପ୍ରସଙ୍ଗରେ ପରରାଷ୍ଟ୍ର ସଚିବ ଶ୍ରୀ ବ୍ଲିଙ୍କେନ୍‌ ସନ୍ତୋଷ ବ୍ୟକ୍ତ କରିଥିଲେ ଏବଂ ଏଭଳି ସହମତକୁ ଅଧିକ ମଜଭୁତ ତଥା ବାସ୍ତବ ସହଭାଗୀତାରେ ପରିଣତ କରିବା ନିମନ୍ତେ ଉଭୟ ରଣନୀତିକ ସହଭାଗୀ ପ୍ରତିବଦ୍ଧ ହୋଇ କାର୍ଯ୍ୟ କରିବା ନିମନ୍ତେ ମତ ପୋଷଣ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଏହି ସାକ୍ଷାତ ଆଲୋଚନା ବେଳେ କହିଲେ ଯେ ଭାରତ ଓ ଆମେରିକୀୟ ସମାଜ ଗଣତାନ୍ତ୍ରିକ ମୂଲ୍ୟବୋଧ, ସ୍ୱାଧୀନତା ଓ ଅଧିକାର ପ୍ରତି ଗଭୀର ଭାବେ ଅନୁରକ୍ତ ଏବଂ ଆମେରିକାରେ ବସବାସ କରୁଥିବା ଭାରତୀୟ ଡାୟାସ୍ପୋରା ଏହି ଦ୍ୱିପାକ୍ଷିକ ସଂପର୍କକୁ ନିବିଡ଼ କରିବା ଦିଗରେ ଯଥେଷ୍ଟ ମାତ୍ରାରେ ସହାୟକ ହୋଇଛନ୍ତି । ପ୍ରଧାନମନ୍ତ୍ରୀ ଆହୁରି କହିଲେ ଯେ ଭାରତ – ଆମେରିକା ରଣନୀତିକ ସହଭାଗୀତାର ଆଗାମୀ ବର୍ଷରେ ବୈଶ୍ୱିକ ପରିପ୍ରେକ୍ଷୀରେ ଅଧିକ ମହତ୍ତ୍ୱ ବହନ କରେ । ବିଶେଷ କରି କୋଭିଡ଼ ପରବର୍ତ୍ତୀ, ବୈଶ୍ୱିକ ଆର୍ଥିକ ରିକଭରୀ ଏବଂ ଜଳବାୟୁ ପରିବର୍ତ୍ତନ ଭଳି ଚାଲେଞ୍ଜ ପରିପ୍ରେକ୍ଷୀରେ ଏହା ବେଶ୍‌ ଗୁରୁତ୍ୱପୂର୍ଣ୍ଣ ।
ଉତ୍ତର ଭାରତ ବାଲିଝଡରେ ମୃତକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଅନୁକମ୍ପା ରାଶି ଘୋଷଣା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତର ଭାରତର ବିଭିନ୍ନ ଅଞ୍ଚଳରେ ଗତ 2 ତାରିଖରେ (02.05.2018) ପ୍ରଚଣ୍ଡ ବାଲିଝଡରେ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ 2 ଲକ୍ଷ ଟଙ୍କା ଲେଖାଏଁ ଅନୁକମ୍ପା ରାଶି ମଞ୍ଜୁର କରିଛନ୍ତି । ଏହା ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠିରୁ ପ୍ରଦାନ କରାଯିବ । ବାଲିଝଡରେ ଗୁରୁତର ଭାବେ ଆହତ ହୋଇଥିବା ଲୋକଙ୍କ ପାଇଁ ମଧ୍ୟ ପ୍ରଧାନମନ୍ତ୍ରୀ 50 ହଜାର ଟଙ୍କା ଲେଖାଏଁ ସହାୟତା ମଞ୍ଜୁର କରିଛନ୍ତି ।
ଗୁଜୁରାଟ ସରକାରଙ୍କ ପୂର୍ବତନ ମନ୍ତ୍ରୀ ଶ୍ରୀ ଭାଗୁଭାଇ ପଟେଲଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ପୂର୍ବତନ ମନ୍ତ୍ରୀ ଶ୍ରୀ ଭାଗୁଭାଇ ପଟେଲଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଜନସେବା କ୍ଷେତ୍ରରେ ଶ୍ରୀ ପଟେଲଙ୍କ ଅବଦାନ ସର୍ବଦା ସ୍ମରଣୀୟ ରହିବ ବୋଲି ପ୍ରଧାନମନ୍ତ୍ରୀ କହିଛନ୍ତିା ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଗୁଜୁରାଟ ସରକାରଙ୍କ ପୂର୍ବତନ ମନ୍ତ୍ରୀ ଶ୍ରୀ ଭାଗୁଭାଇ ପଟେଲଙ୍କ ଦେହାନ୍ତରେ ଆମେ ଦୁଃଖିତ । ଜନସେବା କ୍ଷେତ୍ରରେ ତାଙ୍କର ଅବଦାନ ସର୍ବଦା ସ୍ମରଣୀୟ ହୋଇ ରହିବ । ତାଙ୍କ ଆତ୍ମାର ଶାନ୍ତି ଏବଂ ଶୋକସନ୍ତପ୍ତ ପରିବାରକୁ ସାନ୍ତ୍ୱନା ପାଇଁ ପ୍ରାର୍ଥନା କରନ୍ତୁ …… ଓମ୍ ଶାନ୍ତି: ।”
ଅକ୍ଷୟ ଶକ୍ତି ପାଇଁ 2360 କୋଟି ଟଙ୍କାର ବଣ୍ଡ ସଂଗ୍ରହକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅକ୍ଷୟ ଶକ୍ତି ପାଇଁ 2360 କୋଟି ଟଙ୍କାର ବଣ୍ଡ ସଂଗ୍ରହ ନିମେନ୍ତ ଅନୁମୋଦନ ମିଳିଛି । ଏହି ବଣ୍ଡକୁ 2017-18 ମସିହା ମଧ୍ୟରେ ଭାରତୀୟ ଅକ୍ଷୟ ଶକ୍ତି ବିକାଶ ଏଜେନ୍ସୀ(ଆଇଆରଇଡିଏ) ମାଧ୍ୟମରେ ନୂତନ ଓ ଅକ୍ଷୟ ଶକ୍ତି(ଏମ୍ଏନ୍ଆରଇ) ମନ୍ତ୍ରଣାଳୟ ସଂଗ୍ରହ କରିବ । ଏହି ପାଣ୍ଠିକୁ ସୌର ପାର୍କ, ଗ୍ରୀନ୍ ଏନର୍ଜି କରିଡର, ପବନ କଳ ପ୍ରକଳ୍ପକୁ ଉତ୍ପାଦନଭିତ୍ତିକ ପ୍ରୋତ୍ସାହନ, ସିପିଏସୟୁ ଓ ପ୍ରତିରକ୍ଷା ସୌର ପ୍ରକଳ୍ପ, ଛାତ ଉପରେ ସୌର ପ୍ରକଳ୍ପ, ଅଫଗ୍ରୀଡ୍/ଗ୍ରୀଡରେ ବଣ୍ଟନ ଭିତ୍ତିକ ଅକ୍ଷୟ ଶକ୍ତି, ସୌର ପ୍ରକଳ୍ପ ପାଇଁ ପାଣ୍ଠିରେ ଥିବା ପାର୍ଥକ୍ୟ, ନିଗମ ଓ ସ୍ୱୟଂଶାସିତ ସଂସ୍ଥାରେ ନିବେଶ ଆଦି ଅନୁମୋଦିତ କାର୍ଯ୍ୟକ୍ରମ/ ଯୋଜନା ପାଇଁ ଏମ୍ଏନ୍ଆରଇ ମନ୍ତ୍ରଣାଳୟ ଖର୍ଚ୍ଚ କରିବ । ସମୟଭିତ୍ତିକ ନିବେଶ ଦ୍ୱାରା ଅକ୍ଷୟ ଶକ୍ତି କ୍ଷେତ୍ରରେ ଭିତ୍ତିଭୂମିକୁ ପ୍ରୋତ୍ସାହନ ସହ ଅକ୍ଷୟ ଶକ୍ତି କ୍ଷେତ୍ରରେ ମହତ୍ୱାକାଂକ୍ଷୀ ସଫଳତାକୁ ହାସଲ କରିହେବ । ଏହି ସମ୍ବଳ ସଂଗ୍ରହ ମାଧ୍ୟମରେ ଅକ୍ଷୟ ଶକ୍ତି କ୍ଷେତ୍ରରେ ଅତିରିକ୍ତ କ୍ଷମତାକୁ ବିକଶିତ କରିହେବ, ଯାହାକି ଅତିରିକ୍ତ ନିଯୁକ୍ତି ସୃଷ୍ଟି କରିବ ।
ଆମ ଦେଶବାସୀଙ୍କ ସଂଘର୍ଷ ଓ ବଳିଦାନକୁ ସ୍ମରଣ କରି ଅଗଷ୍ଟ ୧୪ତାରିଖକୁ ବିଭାଜନ ବିଭୀଷିକା ସ୍ମୃତି ଦିବସ ଭାବେ ପାଳନ କରାଯିବ : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଦେଶବାସୀଙ୍କ ସଂଘର୍ଷ ଓ ସେମାନଙ୍କର ବଳିଦାନକୁ ସ୍ମରଣ କରି ଅଗଷ୍ଟ ୧୪ ତାରିଖକୁ ବିଭାଜନ ବିଭୀଷିକା ସ୍ମୃତି ଦିବସ ଭାବେ ପାଳନ କରାଯିବ। ଏକାଧିକ ଟୁଇଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି: “ବିଭାଜନର ଯନ୍ତ୍ରଣାକୁ କେବେ ଭୁଲି ହେବ ନାହିଁ। ଅମାନବୀୟ ଘୃଣା ଓ ହିଂସା କାରଣରୁ ଆମର ଲକ୍ଷାଧିକ ଭଉଣୀ ଓ ଭାଇମାନେ ବାସହରା ହୋଇଯାଇଥିଲେ ଏବଂ ବହୁ ସଂଖ୍ୟକ ଲୋକଙ୍କୁ ପ୍ରାଣ ହରାଇବାକୁ ପଡ଼ିଥିଲା। ନିଜ ଲୋକମାନଙ୍କ ସଂଘର୍ଷ ଓ ବଳିଦାନକୁ ସ୍ମରଣ କରି ଅଗଷ୍ଟ ୧୪ ତାରିଖକୁ ବିଭାଜନ ବିଭୀଷିକା ସ୍ମୃତି ଦିବସ ରୂପରେ ପାଳନ କରାଯିବ। #PartitionHorrorsRemembranceDay ଆମକୁ ଏହା ସ୍ମରଣ କରାଇବ ଯେ ସାମାଜିକ ଭେଦଭାବ ଓ ବିଦ୍ବେଷକୁ ଦୂର କରିବା ତଥା ଏକତା, ସାମାଜିକ ସୌହାର୍ଦ୍ଦ୍ୟ ଏବଂ ମାନବୀୟ ସମ୍ବେଦନଶୀଳତାକୁ ସୁଦୃଢ଼ କରିବାର ଆବଶ୍ୟକତା ରହିଛି।” ଦେଶ ବିଭାଜନର ଯନ୍ତ୍ରଣାକୁ କେବେ ଭୁଲି ହେବ ନାହିଁ। ଘୃଣା ଓ ହିଂସା କାରଣରୁ ଆମର ଲକ୍ଷାଧିକ ଭଉଣୀ ଓ ଭାଇମାନଙ୍କୁ ବାସଚ୍ୟୁତ ହେବା ଓ ଜୀବନ ହରାଇବାକୁ ପଡ଼ିଥିଲା। ସେହି ଲୋକମାନଙ୍କର ସଂଘର୍ଷ ଓ ବଳିଦାନର ସ୍ମରଣରେ ଅଗଷ୍ଟ ୧୪ ତାରିଖକୁ ‘ବିଭାଜନ ବିଭୀଷିକା ସ୍ମୃତି ଦିବସ’ ଭାବେ ପାଳନ କରିବା ଲାଗି ନିଷ୍ପତ୍ତି ନିଆଯାଇଛି। #PartitionHorrorsRemembranceDayର ଏହି ଦିବସ ଆମକୁ ଭେଦଭାବ, ବିଦ୍ବେଷ ଓ ଦୁର୍ଭାବନାର ବିଷକୁ ସମାପ୍ତ କରିବା ଲାଗି କେବଳ ଅନୁପ୍ରାଣିତ କରିବ ନାହିଁ, ବରଂ ଏହାଦ୍ବାରା ଏକତା, ସାମାଜିକ ସଦ୍ଭାବ ଓ ମାନବୀୟ ସମ୍ବେଦନଶୀଳତାକୁ ମଧ୍ୟ ସୁଦୃଢ଼ କରିବ।”
ଦ୍ରୁକ ନ୍ୟାମରୂପ ଶୋଗପା, ଭୁଟାନର ରାଷ୍ଟ୍ରପତି ଡ.ଲୋଟେ ସେରିଙ୍ଗଙ୍କ ସହ କଥାହେଲେ ପ୍ରଧାନମନ୍ତ୍ରୀ; ଭୁଟାନ ସାଧାରଣ ନିର୍ବାଚନରେ ତାଙ୍କ ଦଳର ବିଜୟ  ପାଇଁ ଜଣାଇଲେ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଶୁକ୍ରବାର) ଦ୍ରୁକ ନ୍ୟାମରୂପ ଶୋଗପା ରାଷ୍ଟ୍ରପତି ଡ.ଲୋଟେ ସେରିଙ୍ଗଙ୍କ ସହିତ ଟେଲିଫୋନ ଯୋଗେ କଥାବାର୍ତ୍ତା କରିଥିଲେ । ଭୁଟାନର ତୃତୀୟ ସାଧାରଣ ନିର୍ବାଚନରେ ଡ. ଲୋଟେ ସେରିଙ୍ଗଙ୍କ ଦଳ ବିଜୟ ଲାଭ କରି ଜାତୀୟ ଆସେମ୍ବିଲିକୁ ନିର୍ବାଚିତ ହୋଇଥିବାରୁ ପ୍ରଧାମନ୍ତ୍ରୀ ଶ୍ରୀ ମୋଦୀ ତାଙ୍କୁ ଶୁଭେଚ୍ଛା ଜଣାଇଥିଲେ । ସଫଳତାର ସହ ସାଧାରଣ ନିର୍ବାଚନ ପରିଚାଳନା ଭୁଟାନରେ ଲୋକତନ୍ତ୍ରର ସମୃଦ୍ଧିକରଣ ପାଇଁ ଏକ ଗୁରୁତ୍ୱପୂର୍ଣ୍ଣ ମାଇଲଖୁଣ୍ଟ ହେବ । ଏହି ନିର୍ବାଚନ ପରିଚାଳନା ସଫଳତାକୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ସ୍ୱାଗତ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଥିଲେ ଯେ ଭୂଟାନ ସହିତ ଭାରତର ବନ୍ଧୁତ୍ୱ ଏବଂ ସହଯୋଗୀର ଅଦ୍ୱିତୀୟ ସଂପର୍କକୁ ଆହୁରି ମଜବୁତ କରିବା ପାଇଁ ସର୍ବୋଚ୍ଚ ପ୍ରାଥମିକତା ପ୍ରଦାନ କରାଯାଉଛି ଯାହା ଦୁଇ ଦେଶର କଲ୍ୟାଣ, ମୂଲ୍ୟବୋଧ, ଅଖଣ୍ଡ ବିଶ୍ୱାସ, ସଦ୍ଭାବନା ଏବଂ ପାରସ୍ପରିକ ବୁଝାମଣା ଉପରେ ଆଧାରିତ । ଦୁଇ ଦେଶ ମଧ୍ୟରେ ଚାଲିଥିବା ରାଜନୈତିକ ସଂପର୍କର ସ୍ୱର୍ଣ୍ଣ ଜୟନ୍ତୀ ସମାରୋହକୁ ସ୍ମରଣ କରି ପ୍ରଧାନମନ୍ତ୍ରୀ ଶ୍ରୀ ମୋଦୀ ଲୋକମାନଙ୍କର ପ୍ରାଥମିକତା ଏବଂ କଲ୍ୟାଣ ଆଧାରରେ ସାମାଜିକ-ଆର୍ଥିକ ପରିବର୍ତ୍ତନର ପ୍ରଚେଷ୍ଟାରେ ଭୂଟାନରେ ନୂତନ ସରକାରଙ୍କ ସହିତ କାର୍ଯ୍ୟ କରିବାକୁ ଭାରତର ଦୃଢ ପ୍ରତିବଦ୍ଧତାକୁ ଦୋହରାଇଥିଲେ । ଡ.ଲୋଟେ ସେରିଙ୍ଗଙ୍କୁ ଭାରତ ଆସିବା ପାଇଁ ପ୍ରଧାନମନ୍ତ୍ରୀ ଶ୍ରୀ ମୋଦୀ ଆମନ୍ତ୍ରିତ କରିଥିଲେ । ଡ.ଲୋଟେ ସେରିଙ୍ଗଙ୍କୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ଶୁଭେଚ୍ଛା ଜଣାଇଥିବାରୁ ସେ ତାଙ୍କୁ ଧନ୍ୟବାଦ ଜ୍ଞାପନ କରିଥିଲେ ଏବଂ ଅତିଶୀଘ୍ର ଭାରତ ଆସିବା ପାଇଁ ନିମନ୍ତ୍ରଣ ମଧ୍ୟ ସ୍ୱୀକାର କରିଥିଲେ । ଦୁଇ ନେତା ଭୂଟାନ ଏବଂ ଭାରତର ଲୋକମାନଙ୍କ କଲ୍ୟାଣ ପାଇଁ ନୂତନ ଶିଖରରେ ପହଞ୍ଚିଥିବା ଅଦ୍ୱିତୀୟ ଏବଂ ବହୁପକ୍ଷୀୟ ଦ୍ୱିପାକ୍ଷୀକ ସହଯୋଗକୁ ଆହୁରି ଆଗକୁ ବଢାଇବା ପାଇଁ ସହମତି ଜଣାଇଥିଲେ ।
ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟାନ୍ତ୍ସ ଅଫ ଇଣ୍ଡିଆ ଏବଂ ଦକ୍ଷିଣ ଆଫ୍ରିକାର ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟାନ୍ତ୍ସ ମଧ୍ୟରେ ଆପୋସ ମାନ୍ୟତା ଚୁକ୍ତିକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟାନ୍ତ୍ସ ଅଫ ଇଣ୍ଡିଆ ଏବଂ ଦକ୍ଷିଣ ଆଫ୍ରିକାର ଇନଷ୍ଟିଚ୍ୟୁଟ ଅଫ ଚାଟାର୍ଡ ଆକାଉଣ୍ଟାନ୍ତ୍ସ ମଧ୍ୟରେ ଆପୋସ ମାନ୍ୟତା ଚୁକ୍ତିକୁ ମଞ୍ଜୁରି ଦେଇଛନ୍ତି । ବିବରଣୀ : ଆକାଉଣ୍ଟିଙ୍ଗ ଜ୍ଞାନର ଉନ୍ନୟନ, ପେସାଦାର ଏବଂ ବୌଦ୍ଧିକ ବିକାଶ, ସେମାନଙ୍କ ସଂଖ୍ୟାରେ ବୃଦ୍ଧି ଏବଂ ଭାରତ ଓ ଦକ୍ଷିଣ ଆଫ୍ରିକାରେ ଆକାଉଣ୍ଟିଙ୍ଗ ପେସାର ବିକାଶରେ ସକାରାତ୍ମକ ଯୋଗଦାନ ଲାଗି ଆପୋସ ସହଯୋଗ ଢାଂଚାର ପ୍ରତିଷ୍ଠା ଲାଗି ଆଇସିଏଆଇ ଏବଂ ଏସଏଆଇସିଏ ମଧ୍ୟରେ ଆପୋସ ମାନ୍ୟତା ଚୁକ୍ତି (ଏମଆରଏ)ର ସନ୍ଦର୍ଭରେ କ୍ୟାବିନେଟ ଏହି ମଞ୍ଜୁରି ପ୍ରଦାନ କରିଛନ୍ତି । ଏହି ଚୁକ୍ତି ଦ୍ୱାରା – ବର୍ତ୍ତମାନର ଆଇସିଏଆଇ ଯୋଗ୍ୟତା ସହିତ ସ୍ଥାନୀୟ ଆକାଉଣ୍ଟିଙ୍ଗ ଯୋଗ୍ୟତାରେ ଭାରତୀୟ ଆକାଉଣ୍ଟିଙ୍ଗ ପେସାଦାରମାନଙ୍କୁ ମାନ୍ୟତା ଯୋଗାଇ ଦେବ, ଯାହାଦ୍ୱାରା ଦକ୍ଷିଣ ଆଫ୍ରିକା ବଜାରରେ ସେମାନଙ୍କ ପାଇଁ ପେସାଗତ ସୁଯୋଗ ବୃଦ୍ଧି ପାଇବ । ଏହି ଦୁଇଟି ଆକାଉଣ୍ଟିଙ୍ଗ ସଂସ୍ଥାନ ମଧ୍ୟରେ କାମକାର୍ଯ୍ୟ ସମ୍ପର୍କ ସୁଦୃଢ଼ କରିବ । ଦୁଇ ଦେଶ ମଧ୍ୟରେ ଆକାଉଣ୍ଟିଙ୍ଗ ପେସାଦାରଙ୍କ ସ୍ଥାନାନ୍ତରଣକକୁ ତ୍ୱରାନ୍ୱିତ କରିବ, ଯଦ୍ୱାରା ଦୁଇ ଦେଶ ମଧ୍ୟରେ ଲଘୁ ଏବଂ ମଧ୍ୟମ ଉଦ୍ୟୋଗଗୁଡ଼ିକୁ ଏକ ନୂଆ ଦିଗ ମଳିପାରିବ । ଲାଭ : – ରଣନୈତିକ ଦୃଷ୍ଟିରୁ ଏସଏଆଇସିଏ ସହିତ ନିବିଡ଼ ସମ୍ପର୍କକୁ ବଜାୟ ରଖିବା ଆଇସିଏଆଇ ଲାଗି ଯଥେଷ୍ଟ ଗୁରୁତ୍ୱପୂର୍ଣ୍ଣ, କାରଣ ଏହାଦ୍ୱାରା ସଂସ୍ଥାନଗୁଡ଼ିକୁ ଆଫ୍ରିକୀୟ କ୍ଷେତ୍ରରେ ଆଇସିଏଆଇ ବ୍ରାଣ୍ଡକୁ ସୁଦୃଢ଼ କରିବା ଏବଂ ସଦସ୍ୟମାନଙ୍କ ସଂଖ୍ୟା ବୃଦ୍ଧି କରିବାରେ ସହାୟତା ମିଳିପାରିବ । ଗତ କିଛି ବର୍ଷ ମଧ୍ୟରେ ବିକଶିତ ହୋଇଥିବା ସମ୍ପର୍କର ପ୍ରକୃତି ରଣନୈତିକ ଏବଂ ଆପୋସ ସ୍ୱାର୍ଥ ହାସଲକାରୀ । ଭାରତୀୟ ଚାଟାର୍ଡ ଆକାଉଣ୍ଟାଣ୍ଟମାନଙ୍କ ଲାଗି ଏମଆରଏ ସେହି କ୍ଷେତ୍ରରେ ଉତ୍ତମ ନିଯୁକ୍ତି ସମ୍ଭାବନା ଯୋଗାଇ ଦେବ । ଏଥିସହିତ ଭାରତରୁ ଚାଟାର୍ଡ ଆକାଉଣ୍ଟାଣ୍ଟମାନଙ୍କ ଯାତାୟାତ ମଧ୍ୟ ବୃଦ୍ଧି ପାଇବ ।
ଦକ୍ଷିଣ ଆଫ୍ରିକା ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ମହାମହିମ, ରାଷ୍ଟ୍ରପତି ରାମାଫୋସା ଦକ୍ଷିଣ ଆଫ୍ରିକାରୁ ଏଠାକୁ ଆସିଥିବା ସମସ୍ତ ବିଶିଷ୍ଟ ଅତିଥିଗଣ, ବନ୍ଧୁଗଣ, ଆମ ପାଇଁ ଅତ୍ୟନ୍ତ ଆନନ୍ଦର ବିଷୟ ଯେ ଭାରତର ଅଭିନ୍ନ ବନ୍ଦୁ, ରାଷ୍ଟ୍ରପତି ରାମାଫୋସା ଆଜି ଆମ ଗହଣରେ ଉପସ୍ଥିତ ରହିଛନ୍ତି । ତାଙ୍କ ପାଇଁ ଭାରତ ନୂଆ ନୁହେଁ, କିନ୍ତୁ ରାଷ୍ଟ୍ରପତି ଭାବେ ଏହା ତାଙ୍କର ପ୍ରଥମ ଭାରତ ଗସ୍ତ । ଆହୁରି ତାଙ୍କର ଏହି ଭାରତ ଗସ୍ତ ଆମ ସମ୍ପର୍କର ଏକ ସ୍ୱତନ୍ତ୍ର ପର୍ଯ୍ୟାୟରେ ହେଉଛି । ଚଳିତ ବର୍ଷ ମହାତ୍ମା ଗାନ୍ଧୀଜୀଙ୍କର 150ତମ ଜନ୍ମବାର୍ଷିକୀ ପାଳିତ ହେଉଛି । ଗତବର୍ଷ ନେଲସନ ମାଣ୍ଡେଲାଙ୍କ ଜନ୍ମଶତବାର୍ଷିକୀ ବର୍ଷ ଥିଲା । ଏବଂ ଗତ ବର୍ଷ ଆମ ରାଜନୈତିକ ସମ୍ପର୍କର ରୌପ୍ୟ ଜୟନ୍ତୀ ମଧ୍ୟ ଥିଲା । ମୁଁ ଅତ୍ୟନ୍ତ ଆନନ୍ଦିତ ଯେ ଏହି ବିଶେଷ ମୁହୂର୍ତ୍ତରେ ରାଷ୍ଟ୍ରପତି ରାମାଫୋସା ଭାରତ ଆସିଛନ୍ତି । ଏବଂ ତାଙ୍କର ଏହି ଭାରତ ଗସ୍ତ ଆମ ପାଇଁ ଆହୁରି ଅଧିକ ଗୁରୁତ୍ୱ ରଖୁଛି, କାରଣ ଆସନ୍ତାକାଲି ସେ ଭାରତୀୟ ସାଧାରଣତନ୍ତ୍ର ଦିବସ ସମାରୋହରେ ମୁଖ୍ୟ ଅତିଥି ଭାବେ ସାମିଲ ହେବେ । ଏହି ସମ୍ମାନ ଏବଂ ଗୌରବ ସେ ଆମକୁ ଦେଇଥିବାରୁ, ସେଥିପାଇଁ ସମସ୍ତ ଭାରତ ତାଙ୍କ ନିକଟରେ କୃତଜ୍ଞ । ବନ୍ଧୁଗଣ, 2016ରେ ଯେତେବେଳେ ମୁଁ ଦକ୍ଷିଣ ଆଫ୍ରିକା ଯାଇଥିଲି, ସେ ସମୟରେ ମୋର ରାଷ୍ଟ୍ରପତି ରାମାଫୋସାଙ୍କ ସହିତ ପ୍ରଥମ ସାକ୍ଷାତ ହୋଇଥିଲା । ସେତେବେଳେ ସେ ଉପରାଷ୍ଟ୍ରପତି ଥିଲେ । ଏବଂ ଆମର ସେହି ପ୍ରଥମ ସାକ୍ଷାତରେ ହିଁ, ମୁଁ ଭାରତ ପ୍ରତି ତାଙ୍କର ଉତ୍ସାହ ଏବଂ ସ୍ନେହକୁ ଅନୁଭବ କରିପାରିଥିଲି । ଗତ ବର୍ଷ ଦକ୍ଷିଣ ଆଫ୍ରିକାରେ ବ୍ରିକ୍ସ ଶିଖର ସମ୍ମିଳନୀ ସମୟରେ ମୁଁ ତାଙ୍କର ଚମକ୍ରାର ଅତିଥି ସକ୍ରାରକୁ ଅନୁଭବ କରିଥିଲି । ତେବେ ଦିଲ୍ଲୀରେ ଶୀତଋତୁ ଚାଲିଛି, କିନ୍ତୁ ମୋର ବିଶ୍ୱାସ ଯେ ଏହି ଗସ୍ତରେ ରାଷ୍ଟ୍ରପତି ରାମାଫୋସା ମଧ୍ୟ ଭାରତର ଉଦାରପୂର୍ଣ୍ଣ ସ୍ୱାଗତକୁ ଅନୁଭବ କରିବେ । ମୁଁ ରାଷ୍ଟ୍ରପତି ରାମାଫୋସା, ଏବଂ ତାଙ୍କ ପ୍ରତିନିଧିମାନଙ୍କୁ, ଭାରତରେ ହାର୍ଦ୍ଦିକ ସ୍ୱାଗତ କରୁଛି । ବନ୍ଧୁଗଣ, ଆଜି ରାଷ୍ଟ୍ରପତି ମହୋଦୟଙ୍କ ସହିତ ବାର୍ତ୍ତାଳାପରେ ଆମେ ନିଜ ସମ୍ପର୍କର ସବୁ ଦିନର ସମୀକ୍ଷା କଲୁ । ଆମ ଭିତରେ ବାଣିଜ୍ୟ ଏବଂ ନିବେଶର ସମ୍ପର୍କ ଆହୁରି ଅଧିକ ପ୍ରଗାଢ଼ ହେଉଛି । ଆମର ଦ୍ୱିପାକ୍ଷିକ ବାଣିଜ୍ୟ 10 ବିଲିୟନ ଡଲାରରୁ ମଧ୍ୟ ଅଧିକ । ଚଳିତ ବର୍ଷ ଭାଏବ୍ରାଣ୍ଟ ଗୁଜରାଟରେ ଦକ୍ଷିଣ ଆଫ୍ରିକା ସହଯୋଗୀ ଦେଶ ଭାବେ ଭାଗ ନେଇଛି । ଆହୁରି ଦକ୍ଷିଣ ଆଫ୍ରିକାରେ ନିବେଶକୁ ବଢ଼ାଇବା ଲାଗି ରାଷ୍ଟ୍ରପତି ରାମାଫୋସାଙ୍କ ପ୍ରୟାସରେ ଭାରତୀୟ କମ୍ପାନୀ ଆଗଭର ହୋଇ ଭାଗ ନେଉଛନ୍ତି । ଦକ୍ଷିଣ ଆଫ୍ରିକାର ଦକ୍ଷତା ବିକାଶ ପ୍ରୟାସରେ ମଧ୍ୟ ଆମେ ଭାଗୀଦାର । ପ୍ରିଟୋରିଆରେ ଖୁବଶୀଘ୍ର ଗାନ୍ଧୀ-ମାଣ୍ଡେଲା ସ୍କିଲ୍ସ ଇନଷ୍ଟିଟ୍ୟୁଟ ପ୍ରତିଷ୍ଠା ହେବାକୁ ଯାଉଛି । ଆହୁରି ଆମେ ଦୁହେଁ ଏହି ସମ୍ପର୍କକୁ ଏକ ନୂଆସ୍ତରକୁ ନେଇଯିବା ଲାଗି ପ୍ରତିବଦ୍ଧ । ସେଥିଲାଗି, ଆଜି କିଛି ସମୟ ପରେ ଆମେ ଦୁହେଁ ଦେଶର ପ୍ରମୁଖ ବ୍ୟବସାୟୀ ନେତୃବର୍ଗଙ୍କ ସହିତ ସାକ୍ଷାତ କରିବୁ । ବନ୍ଧୁଗଣ, ବିଶ୍ୱର ମାନଚିତ୍ରକୁ ଦେଖିଲେ ଏହା ସ୍ପଷ୍ଟ ଯେ ଭାରତ ଏବଂ ଦକ୍ଷିଣ ଆଫ୍ରିକା, ଉଭୟ ଭାରତ ମହାସାଗରରେ ଅତି ଗୁରୁତ୍ୱପୂର୍ଣ୍ଣ ସ୍ଥାନରେ ରହିଛନ୍ତି । ଆମେ ଦୁହେଁ ବିବିଧତାରେ ପରିପୂର୍ଣ୍ଣ ଗଣତାନ୍ତ୍ରିତ ଦେଶ । ମହାତ୍ମା ଗାନ୍ଦୀ ଏବଂ ନେଲସନ ମଣ୍ଡେଲାଙ୍କ ପରମ୍ପରାର ଉତ୍ତରାଧିକାରୀ । ତେଣୁ ସେଥିପାଇଁ, ଆମ ଉଭୟଙ୍କ ବ୍ୟାପକ ବୈଶ୍ୱିକ ଦୃଷ୍ଟିକୋଣ ପରସ୍ପର ସହ ବେଶ ମେଳ ଖାଉଛି । ବ୍ରିକ୍ସ, ଜି-20, ଭାରତ ମହାସାଗର ରିମ ଆସୋସିଏସନ, ଇବ୍ସା ଭଳି ଅନେକ ମଂଚରେ ଆମର ଆପୋସ ସହଯୋଗ ଏବଂ ସମନ୍ୱୟ ଅତି ସୁଦୃଢ଼ । ମିଳିତ ଜାତିସଂଘ ସୁରକ୍ଷା ପରିଷଦର ସଂସ୍କାର ଉପରେ ମଧ୍ୟ ଆମେ ସାଥୀ ହୋଇ କାର୍ଯ୍ୟ କରିଆସୁଛୁ । ରାଷ୍ଟ୍ରପତି ମହୋଦୟଙ୍କ ଏହି ଭାରତ ଗସ୍ତ କାର୍ଯ୍ୟକ୍ରମର ଏକ ବିଶେଷ ଅଙ୍ଗ ଆଜି ଆୟୋଜିତ ହେଉଥିବା ପ୍ରଥମ “ଗାନ୍ଧୀ-ମଣ୍ଡେଲା ସ୍ୱାଧୀନତା ବକ୍ତୃତା” ହେବ । କେବଳ ମୁଁ ନୁହେଁ, ସାରା ଭାରତ, ଓ ସମଗ୍ର ଦକ୍ଷିଣ ଆଫ୍ରିକା, ରାଷ୍ଟ୍ରପତି ମହୋଦୟଙ୍କ ବିଚାର ଶୁଣିବା ଲାଗି ଉତ୍ସୁକ ହୋଇ ରହିଛୁ । ବନ୍ଧୁଗଣ, ଆସନ୍ତାକାଲି ଗଣତନ୍ତ୍ର ଦିବସରରେ ରାଷ୍ଟ୍ରପତି ରାମାଫୋସାଙ୍କ ଉପସ୍ଥିତି ଏବଂ ମୁଖ୍ୟ ଅତିଥି ଭାବେ ଅଂଶଗ୍ରହଣ, ଆମ ସମ୍ପର୍କକୁ ଆହୁରି ଅଧିକ ସୁଦୃଢ଼ କରିବା ଦିଗରେ ଆମର ସହଭାଗୀ ପ୍ରତିବଦ୍ଧତାର ପ୍ରତୀକ । ମୁଁ ପୁଣିଥରେ ରାଷ୍ଟ୍ରପତିଙ୍କୁ ହାର୍ଦ୍ଦିକ ସ୍ୱାଗତ କରୁଛି । ଧନ୍ୟବାଦ!